“สุพัฒนพงษ์” มั่นใจ “ปรีดี” ลาออกไม่กระทบงาน ศก.-“นายก” ใช้เวที “ศบศ.” แจงเชื่อมั่นเอกชน
“สุพัฒนพงษ์” รองนายกรัฐมนตรี และรมว.พลังงาน เผยมั่นใจ “ปรีดี ดาวฉาย” ลาออก รมว.คลัง ไม่กระทบงาน ศก. ฟาก พล.อ.ประยุทธ์ จันทร์โอชา นายกรัฐมนตรี เตรียมใช้เวที “ศบศ.” แจงเชื่อมั่นเอกชน
“สุพัฒนพงษ์” รองนายกรัฐมนตรี และรมว.พลังงาน เผยมั่นใจ “ปรีดี ดาวฉาย” ลาออก รมว.คลัง ไม่กระทบงาน ศก. ฟาก พล.อ.ประยุทธ์ จันทร์โอชา นายกรัฐมนตรี เตรียมใช้เวที “ศบศ.” แจงเชื่อมั่นเอกชน
2 ก.ย. 2563

ผู้สื่อข่าวรายงานว่า วันนี้ (2 ก.ย.63) นายสุพัฒนพงษ์ พันธ์มีเชาว์ รองนายกรัฐมนตรี และ รมว.พลังงาน กล่าวก่อนการประชุมคณะกรรมการบริหารสถานการณ์เศรษฐกิจจากผลกระทบของการแพร่ระบาดของโรคติดเชื้อไวรัสโคโรนา 2019 (ศบศ.) ถึงกรณีนายปรีดี ดาวฉาย ลาออกจาก รมว.คลังว่า เชื่อว่าจะไม่กระทบต่อมาตรการการคลังที่วางไว้ เนื่องจากเรื่องสำคัญต่างๆ ได้เข้าสู่กระบวนการสำคัญแล้ว ซึ่งก็คงดำเนินการต่อเนื่องไปได้
ส่วนจะกระทบต่อความเชื่อมั่นหรือไม่นั้น นายสุพัฒนพงษ์ ระบุว่า อยากให้มองที่ผลการทำงานมากกว่า ส่วนจะให้ใครรักษาการแทนคงต้องรอฟังจากที่ประชุม ศบศ.ก่อน
ด้านนายวิษณุ เครืองาม รองนายกรัฐมนตรี กล่าวถึงกรณีการลาออกจากตำแหน่งของนายปรีดี ดาวฉาย อดีตรัฐมนตรีว่าการกระทรวงการคลังว่า นายสันติ พร้อมพัฒน์ รัฐมนตรีช่วยว่าการกระทรวงการคลังจะรักษาการในตำแหน่งไปจนกว่าจะได้รัฐมนตรีว่าการกระทรวงการคลังคนใหม่ ซึ่งเป็นเรื่องที่นายกรัฐมนตรีจะดำเนินการ
ส่วนความไม่เชื่อมั่นที่จะเกิดขึ้นในตลาดเงินตลาดทุนนั้น นายวิษณุ กล่าวว่า รัฐบาลรับทราบ ซึ่งในการประชุมคณะกรรมการบริหารสถานการณ์เศรษฐกิจจากผลกระทบของการแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบศ. นายกรัฐมนตรีก็จะมีการหารือในเรื่องนี้ในที่ประชุมกับเอกชนด้วย